На основу члана 31. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08 и 16/11),

Влада доноси

**УРЕДБУ**

**о оснивању Канцеларије за ревизију система управљања средствима Европске уније**

„Службени гласник РС“, бр. 41 од 10. јуна 2011, 83 од 9. новембра 2011, 81 од 22. септембра 2023.

**Садржина уредбе**

Члан 1.

Овом уредбом оснива се Канцеларија за ревизију система управљања средствима Европске уније (у даљем тексту: Канцеларија) и прописује њено уређење и делокруг.

Канцеларија је служба Владе.

**Делокруг Канцеларије**

Члан 2.

Канцеларија обавља стручне послове за потребе Владе, у сарадњи са другим органима државне управе, који се односе на ревизију и потврђивање усклађености система спровођења програма Европске уније, у складу са обавезама које су преузете одговарајућим споразумима и другим уговорима између Европске комисије и Владе Републике Србије о правилима за сарадњу која се односе на финансијску помоћ Европске уније Републици Србији, на начине утврђене тим споразумима и уговорима, у оквиру успостављања децентрализованог и дељеног система и индиректног управљања фондовима Европске уније, а за потребе реализације програма и пројеката финансираних из средстава Европске уније.\*

Канцеларија обавља и друге послове који се односе на проверу делотворног и стабилног функционисања система управљања средствима Европске уније.

\*Службени гласник РС, број 81/2023

**Руковођење Канцеларијом**

Члан 3.

Радом Канцеларије руководи директор, кога поставља Влада на пет година, на предлог председника Владе.

Директор Канцеларије је за свој рад одговоран Влади и председнику Владе.

Директор Канцеларије је државни службеник на положају.

Директор Канцеларије може да има заменика, кога сам предлаже, а кога поставља Влада на пет година.

Заменик директора Канцеларије помаже директору Канцеларије у оквиру овлашћења која му он одреди и замењује га ако је он одсутан или спречен.

Заменик директора Канцеларије је државни службеник на положају.

Помоћници директора Канцеларије\*

\*Службени гласник РС, број 83/2011

Члан 3а\*

Директор Канцеларије има помоћнике, које сам предлаже, а које поставља Влада на пет година.\*

Помоћник директора Канцеларије руководи заокруженом облашћу рада Канцеларије за коју се образује сектор.\*

Помоћник директора Канцеларије је државни службеник на положају.\*

\*Службени гласник РС, број 83/2011

**Рок за доношење правилника**

Члан 4.

Директор Канцеларије донеће Правилник о унутрашњем уређењу и систематизацији радних места у Канцеларији у року од 30 дана од његовог постављења.

**Ступање уредбе на снагу**

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-3278/2011-1

У Београду, 2. јуна 2011. године

**Влада**

Председник

др **Мирко Цветковић,** с.р.